Broj: 711-I-827-P-91/22-02-17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Jasmine Galeković, pročelnice Jedinstvenog upravnog odjela Općine Punitovci,** za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

1. **Na zapošljavanje sestre općinske načelnice Općine Punitovci u javnom natječaju koji provodi ustanova Dječji vrtić Zvončica Punitovci, kojoj je osnivač navedena Općina, ne primjenjuju se odredbe ZSSI/21-a, s obzirom da u istom natječaju radnje poduzimaju osobe koja nisu obveznici u smislu ZSSI/21-a.**
2. **Općinska načelnica Općine Punitovci dužna je voditi računa da okolnost zapošljavanja njezine sestre u ustanovi iz točke I. izreke, ukoliko do iste dođe, ni na koji način ne utječe na njezinu nepristranost u obnašanju navedene dužnosti, sukladno obvezi propisanoj člankom 9. ZSSI/21-a.**

Obrazloženje

Jasmina Galeković, pročelnica Jedinstvenog upravnog odjela Općine Punitovci, podnijela je zahtjev za očitovanjem koji je u knjigama ulazne pošte zaprimljen 8. veljače 2022. pod brojem: 711-U-2491-P-91/22-01-3, povodom kojeg se vodi predmet broj P-91/22.

U zahtjevu podnositeljica navodi da Općina Punitovci osniva Dječji vrtić Zvončica Punitovci te da su raspisani natječaji za zapošljavanje. Podnositeljica traži mišljenje Povjerenstva može li se u navedenom Dječjem vrtiću zaposliti sestra općinske načelnice, te ističe da navedena obveznica ne sudjeluje u postupku provedbe natječaja, nije članica povjerenstva za njegovu provedbu te da natječaj provode Upravno vijeće i ravnateljica ustanove.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva u svrhu edukacije obveznika u pitanjima sukoba interesa daje sljedeće očitovanje.

Sukladno članku 9. stavku 1. ZSSI/21-a ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 16. stavkom 2. ZSSI/21-a propisano je da se odredbe stavka 2. toga članka, kojom je propisana iznimka dopuštenosti članstva u upravnim vijećima ustanova, ne odnosi na općinske načelnike, gradonačelnike, župane i njihove zamjenike.

Člankom 7. Zakona o predškolskom odgoju i obrazovanju („Narodne novine“ broj 10/97., 107/07., 94/13. i 98/19.) propisano je da dječji vrtić može osnovati jedinica lokalne samouprave, dok je člankom 34. istog Zakona propisano da najmanje polovicu članova upravnog vijeća imenuje osnivač, pri čemu se način imenovanja članova upravnog vijeća uređuje aktom o osnivanju ustanove i statutom ustanove.

Sukladno članku 37. navedenog Zakona, ravnatelja dječjeg vrtića imenuje osnivač na prijedlog upravnog vijeća.

Iz zahtjeva za mišljenje proizlazi da je Dječji vrtić Zvončica Punitovci, ustanova kojoj je osnivač Općina Punitovci, raspisala javni natječaj za radno mjesto u kojem se prijavila sestra općinske načelnice Općine Punitovci. Navedena ustanova korisnik je proračunskih sredstava Općine Punitovci, a u zahjevu se navodi da općinska načelnica ne poduzima radnje u provedbi javnog natječaja, već su za to nadležni ravnateljica i Upravno vijeće ustanove.

Imajući u vidu navode iz zahtjeva kao i odredbu članka 18. stavka 6. ZSSI/21-a prema kojoj općinski načelnici više beziznimno ne mogu biti članovi upravnih tijela ustanova, na provedbu predmetnog javnog natječaja ne bi se primjenjavale odredbe ZSSI/21-a, jer općinska načelnica Općine Punitovci ni na koji način ne sudjeluje u njegovoj provedbi, slijedom čega nema zapreke da se njezina sestra prijavi na natječaj i ukoliko bude najbolji kandidat zaposli u Dječjem vrtiću Zvončica Punitovci.

Međutim, općinska načelnica Općine Punitovci je obveznica u smislu odredbe članka 3. stavka 1. podstavka 34. ZSSI/21 koju povodom obnašanja iste dužnosti obvezuju obveze, zabrane i ograničenja propisane odredbama ZSSI/21-a.

Obzirom da ravnatelja ustanove imenuje osnivač, pri čemu nije propisano tko to čini ispred osnivača, kao i da nije precizirano tko imenuje članove Upravnog vijeća u ime osnivača, već se ovo pitanje, sukladno Zakonu o predškolskom odgoju i obrazovanju, uređuje osnivačkim ili općim aktom ustanove, obveznica bi trebala voditi račun da okolnost zapošljavanja njezine sestre, ukoliko do istog dođe, ne utječe na njezinu nepristranost u obnašanju navedene dužnosti te izvršavanju ovlasti koje eventualno kao općinska načelnica i time zakonska predstavnica osnivača ima u pogledu ostvarivanja statusnih, materijalnih i drugih prava i pravnih interesa ravnatelja i članova Upravnog vijeća Dječjeg vrtća Zvončica Punitovci, sukladno obvezi propisanoj člankom 9. ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana